Sa di’ chi ses nasciu
(Paolo Pani – Tortolì)

Sa di’ chi ses nasciu, figgiu caru,
appu pregau a Deus Onnipotente,
saludi e onestadi chiedende
ch’in sa vida non ti pozza mai mancare.
De cresci una famiglia cun amore
e de ogna cosa a ndi fai imparu.

Sa di’ ch’in brazzus t’appu pigau
Fusti pitticcu che pramu ‘e manu,
e cantau t’appu pianu pianu
una anninnia in rima torugada,
ca s’emozioni forti mi frigida,
sa cuntentesa su fueddu m’hat pigau.

Sa di’ chi a iscola ses andau,
T’happu bittu pitticcu e indifesu,
de babbu e mamma fusti attesu,
mancai po su solu mengianu
e t’happu bittu allirgu ma stranu
po cussa esperienza chi has provau.

Sa di’ chi di penzas, figgiu caru,
di essi su meri de su mundu,
sa di’ non ses primu, ne segundu
ma ti dimostras solu prepotente.
Non est omini solu su balente
Ca de sa vida non d’hat tent’imparu.

Si una di’ penzas, figgiu ‘e coru,
ne de binci, ne de perdi sa combatta,
ma chi sesi s’autori de pagi fatta
su mundu cun tui est depidore.
Sa guerra porta solu a su dolore
De ominis, feminas e figgius insoru.

Si una di’ ti scarescis ‘e chini sesi
e in custu mundu ti creis sconfittu,
non sias ne abbattiu e ne tristu
ma cicca de ti fai onore.
Beni accanta a nosu, caru amore,
ca de babb’e mamma sa ricchesa sesi.